Kampioen van plakkerskamp raak talle harteIrene van Niekerk Maroela Media word oorval met mense wie se harte uitgaan na Irene van Niekerk, ŉ 15-jarige meisie wat al meer as 27 goue medaljes ingepalm het al bly sy in haglike omstandighede in ŉ plakkerskamp. Maroela Media het Woensdag berig sy bly saam haar gesin in ŉ plakkershuis naby Krugersdorp en besit nie enige skoene nie. Van Niekerk het dié medaljes vir langafstand hardloop ontvang, ondanks die feit dat albei haar voete erg vermink is tydens ŉ fratsongeluk toe sy klein was. Lees meer hier. Ondersteuning uit alle oorde het vir haar ingestroom en leser wou weet wat hulle kan doen om haar te help. Bertie van Rensburg, die hoof van die skool waar Van Niekerk skoolgaan, het Maroela Media na pastoor Lourens Groenewald verwys, wat as die gesin se woordvoerder optree. Groenewald bedryf ŉ trust om behoeftiges in wit plakkerskampe te help. Hy was ook onder andere die persoon wat die internasionale leraar, dr. Skip Moen, aan Van Niekerk voorgestel het. Moen het Van Niekerk se storie aan internasionale media bekendgemaak. Groenewald sê hy het ŉ passie vir behoeftiges, aangesien hyself tien jaar gelede ŉ hawelose was. Hy is ŉ oud-polisieman wat erken hy het die pad byster geraak, maar dat God hom gered het en dit sy doel gemaak het om na behoeftiges uit te reik. Irene van Niekerk en pastoor Lourens Groenewald “Ek ken Irene al vir ses jaar lank. Ek onthou nou nog toe ek haar vir die eerste keer gesien het toe ek vir die inwoners van die plakkerskamp waar sy bly, ŉ diens gehou het. Sy het na die mikrofoon gestap en vir my gesê ‘oom pastoor, ek wil graag vir Jesus ŉ liedjie sing’,” het hy Donderdag aan Maroela Media gesê. “Ek werk saam met Moen om Irene en ander te help. Nadat haar spesiale skoene gesteel is, het God iemand oor my pad gebring wat spesialiseer in die vervaardiging van skoene en binne-sole. Hy het gratis vir haar `n paar spesiale binnesole vervaardig wat ek Dinsdag vir haar gegee het,” het hy gesê. Samuel van Dyk, ŉ Maroela-leser, het die berig onder die aandag van die eienaar van Run Away Sport in Lynnwood-weg, Pretoria, gebring en hulle het onderneem om vir Irene padwedloopskoene te borg asook ŉ stel spykerskoene as sy wil begin baanwerk doen. “Dit is wonderlike nuus. Ons kan die Here en almal wat gebede en boodskappe van bemoediging gee, nie genoeg bedank nie,” het Groenewald opgewonde gesê.